
E-pasta nosaukums 
Aicinājums aizpildīt aptaujas anketu
E-pasta teksts
Labdien!
Nacionālais veselības dienests nosūta Veselības ministrijas informatīvo vēstuli ar aicinājumu aptieku vadītājiem un īpašniekiem aizpildīt elektronisko aptaujas anketu vienas nedēļas laikā no šī e-pasta saņemšanas brīža. 
Aptaujas mērķis ir apkopot informāciju par aptiekām, kuras būtu gatavas turpināt darbību iespējamā izņēmuma stāvokļa gadījumā.  Plašāka informācija un piekļuve aptaujas anketai (saite un QR kods) pieejama pievienotajā Veselības ministrijas informatīvajā vēstulē.  
Lūdzam iepazīties ar pievienoto informāciju un aizpildīt aptaujas anketu norādītajā termiņā.


Ar cieņu
Nacionālais veselības dienests

Godājamie aptieku vadītāji!

Īstenojot visaptverošu valsts aizsardzību, ir būtiski, lai valsts pārvalde, ārstniecības iestādes un aptiekas būtu zinoši un gatavi rīkoties dažādu krīžu un arī izņēmuma stāvokļa gadījumā. 

Mēs izprotam, ka šādas tēmas var radīt satraukumu un papildu jautājumus, tāpēc šī vēstule ir domāta kā vienkāršs, skaidrs un praktisks pārskats, lai palīdzētu saprast iespējamo darba organizāciju.

Ikdienas (miera laika) darbs līdz izņēmuma stāvoklim

Līdz brīdim, kad valstī tiek oficiāli izsludināts izņēmuma stāvoklis, veselības aprūpes nozare turpina darbu ierastajā kārtībā, ja vien Valsts operatīvā medicīniskā komisija (turpmāk – VOMK) nav noteikusi īpašus nosacījumus veselības aprūpē.

Veselības aprūpes sistēmas darbība miera laikā balstās uz apstiprinātām medicīnas tehnoloģijām, klīniskās ārstēšanas vadlīnijām un normatīvajos aktos noteiktajām prasībām, nodrošinot pacientiem pilnvērtīgu un uz pierādījumiem balstītu ārstēšanu un nodrošināšanu ar zālēm un medicīniskajām ierīcēm.

Kas ir izņēmuma stāvoklis un kā tas ietekmē nozari?

Izņēmuma stāvoklis ir īpašs tiesiskais režīms militāra vai politiska apdraudējuma gadījumā, piemēram, ja pastāv ārēja militāra apdraudējuma risks vai notiek iekšēji nemieri, kas apdraud valsts demokrātisko iekārtu (likums Par ārkārtējo situāciju un izņēmuma stāvokli). Tas ļauj valstij noteikt papildu pienākumus un ierobežojumus fiziskām un juridiskām personām, lai aizsargātu iedzīvotājus un valsts drošību. 

Izņēmuma stāvokļa laikā aptiekām ir būtiska loma iedzīvotāju apgādē ar zālēm.

Kas ir D kategorijas kritiskā infrastruktūra?

Latvijā D kategorijas kritiskā infrastruktūra ir kritiskās infrastruktūras kategorija, kas attiecas uz valsts un sabiedrības kontinuitātei nozīmīgiem pakalpojumiem. Tas nozīmē pakalpojumus, kuru nepārtrauktība ir īpaši svarīga valsts darbībai un sabiedrības pamatvajadzību nodrošināšanai, īpaši krīzes, izņēmuma stāvokļa vai kara laikā. 

Kritiskā infrastruktūra Latvijā tiek klasificēta šādi:

· A kategorija – valsts līmeņa sevišķi svarīga kritiskā infrastruktūra;

· B kategorija – valsts līmeņa svarīga kritiskā infrastruktūra;

· C kategorija – pašvaldību un nozaru kritiskā infrastruktūra;

· D kategorija – valsts un sabiedrības kontinuitātei nozīmīgi pakalpojumi

Atšķirībā no A, B un C kategorijas infrastruktūras, kuras apzina valsts drošības iestādes, D kategorijas kritisko infrastruktūru apzina Aizsardzības ministrija sadarbībā ar attiecīgo nozares ministriju, un tās īpašnieki vai valdītāji tiek oficiāli informēti par iekļaušanu kritiskās infrastruktūras kopumā.

Praktiski D kategorijā var tikt iekļauti pakalpojumi, kuru darbības pārtraukšana būtiski ietekmētu:

· pārtikas apgādi,

· energoapgādi,

· transportu un loģistiku,

· veselības aprūpi,

· sakaru nodrošināšanu,

· citas sabiedrībai un valsts funkcionēšanai nepieciešamās pamatfunkcijas.

Medikamentu nodrošinājums

Medikamentu piegādes primāri tiks organizētas uz valsts noteikto “kritisko aptieku tīklu”. Situācijā, kad zāļu piegāde uz ”kritisko aptieku tīklu” varētu kļūt neiespējama, medikamentu izsniegšana iedzīvotājiem tiks nodrošināta sadarbībā ar pašvaldību Civilās aizsardzības komisijām.

Aicinājums aptiekām – informēt par gatavību palikt un strādāt

Lai valstiski plānotu cilvēkresursu pieejamību iespējamajam izņēmuma stāvoklim, aicinām to aptieku vadītājus vai īpašniekus, kuri par savām aptiekām jau šobrīd zina, ka izņēmuma stāvokļa gadījumā tās būtu gatavas iesaistīties D kategorijas kritiskajā infrastruktūrā un turpinātu pildīt darbu informēt Veselības ministriju, atzīmējot savu gatavību tiešsaistes anketā. 



Lai aktivizētu piekļuvi tiešsaistes anketai, lūdzam izmantot vienu no divām zemāk norādītajām vienlīdzīgām piekļuves opcijām: 



1. datorā izmantojot saiti :



https://docs.google.com/forms/d/1Lah7RSjzEpy9xjL499nOaQuFFsvg6Vfk55fTEP5mBcc/edit



vai



2. viedtālrunī izmantojot QR-kodu:

Šī informācija ļaus:

· precīzāk plānot kritisko aptieku tīklu,

· nodrošināt efektīvāku zāļu apgādi krīzes situācijā,

· savlaicīgi pārskatīt nepieciešamos resursus un atbalsta mehānismus.

Sniegtā atbilde šobrīd neuzliek nekādus pienākumus aptiekām, kā arī tā negrantē, ka aptieka tiek iekļauta kritisko aptieku tīklā. 

Turpmākā rīcība Veselības ministrijas pusē būs:

- kartēt “kritisko” aptieku tīklu;

- strādāt pie nepieciešamo normatīvo aktu grozījumiem, u.c.

-koordinēt “kritisko” aptieku tīkla darbu.



Paldies Jums par darbu un ieguldījumu valsts veselības aprūpē!

